**Šici sezonu sāk ar piekto vietu Insbrukā**

Sestdien ar dāmu un divvietīgo ekipāžu sacensībām Iglas trasē Insbrukā, Austrijā sākās jaunās sezonas pirmais Viessmann Pasaules kausa posms kamaniņu sportā. Divvietīgo ekipāžu konkurencē visi latvieši finišēja labāko divpadsmit vidū, savukārt starp dāmām labākā Elīza Cauce ar 23. vietu.

Dāmu konkurencē sacensības izvērtās neveiksmīgas visām trim Latvijas sportistēm. Pirmajā braucienā labāko rezultātu uzrādīja Ulla Zirne, ierindojoties 18. vietā, taču otrajā braucienā piedzīvoja kritienu īsi pirms finiša, kas summā deva 28. vietu. Kendija Aparjode pieļāva lielu kļūdu jau pirmā brauciena sākumā, zaudējot laiku visas trases garumā un finišējot 28. vietā. Kļūdas startā bija arī otrajā braucienā un summā 27. vieta. E. Cauce abos braucienos uzrādīja 24. labāko laiku, taču summā 23. vieta, 0.865 sekundes aiz uzvarētājas krievietes Tatjanas Ivanovas. Sudrabs amerikānietei Sammerai Bričerei, savukārt vienāds rezultāts un bronza divām Vācijas sportistēm Džesikai Tībelai un Jūlijai Taubicai.

Daudz veiksmīgāk ar Iglsas trasi tika galā Latvijas divvietīgās ekipāžas. Brāļi Šici aizvadīja divus stabilus braucienus bez ievērojamām kļūdām. Pirmajā braucienā gan tikai 11. labākais laiks, taču ar trešo laiku otrajā braucienā izdevās pakāpties uz piekto vietu summā. Uzvarētājiem titulētajiem vāciešiem Toni Egertam/Sašam Benekenam brāļi piekāpās par 0.171 sekundēm. Sudrabs citai vācu ekipāžai Tobiasam Vendlam/Tobiasam Arltam, bet bronza mājiniekiem Tomasam Stoiem/Lorenzam Kolleram.

Pirmajā braucienā lielisku rezultātu uzrādīja Oskars Gudramovičs/Pēteris Kalniņš, ieņemot 6. vietu, taču otrajā braucienā devītais laiks un summā astotā vieta. Kristenam Putinam/Imantam Marcinkēvičam attiecīgi 13. un 16. laiks braucienos, taču summā 12. vieta.

Sacensības svētdien turpināsies ar vīriem un BMW Sprinta Pasaules kausa pirmo posmu, kur uz starta neredzēsim mūsu dāmas, taču startēs visas divvietīgās ekipāžas (kvalificējas 15 labākie pēc pamatsacensību rezultātiem).

Mūsējo gaitām trasē arī šajā sezonā būs iespējams sekot līdzi tiešraidē Tet televīzijā, kanālā Best4Sport TV, kas skatāms Helio iTV, Helio vTV un lietotnē Shortcut.

Programma svētdienai, 24. novembrim:
11:00 1. Brauciens vīriešiem.
12:40 2. Brauciens vīriešiem.
14:45 Komandu stafete.

Informāciju sagatavoja:

Sandra Grosberga

Latvijas Kamaniņu sporta federācija

E-pasts lksf@latnet.lv

Tel.nr. 27534072